Ԑdan han ho nsԑnsԑm ne Ghana efiewurafoᴐ nhyԑ a wᴐde to wᴐn a wᴐhan wᴐn adan soᴐ wᴐ ԑdan akatua ho no yԑ adeԑ a ԑha ᴐman mma no yie. Mpԑn pii no, yԑtaa ka wei ho asԑm, nanso ne nkaeԑ no nsi pᴐ. Sԑ yԑbᴐ so a, na yԑagya no ama no asensԑn hᴐ saa ara. Ԑrekame ayԑ sԑ efiewurafoᴐ a wᴐwᴐ ᴐman yi mu mpԑ sԑ wᴐde ԑdan han mu mmara no bԑdi dwuma sԑdeԑ ԑsԑ. Wᴐfa nyansa kwan so bᴐ wᴐn a wᴐhan wᴐn adan ԑboᴐ bum a ԑyԑ ahomete de twe sika firi wᴐn ho.
Wei mu na Adwumakuo a ԑhwԑ toto ԑdan han ho nsԑm wᴐ Ghana de afotuo rema ᴐmanfoᴐ ne wᴐn a wᴐhan dan nyinaa sԑ, sԑ woyԑ obi a w’akatua nnuru GH¢ 1000 a, ԑnte sika a ԑboro GH¢ 300 mfiri w’akatua no mu nhan dan bosome. Ne tiawatwa mu no, wᴐkyerԑ sԑ, sԑ woyԑ obi a w’akatua nnuro sika a yԑabᴐ soᴐ wᴐ soro hᴐ yi a, hwԑ sԑ ԑdan no a wote mu no mmoro GH¢ 300 bosome, ԑfiri sԑ sԑ wotete firi mu a, wontumi nsie sika papa biara wᴐ afe no mu.
Sԑ yԑyi sika bum a efiewurafoᴐ gye firi wᴐn a wᴐhan wᴐn adan nkyԑn wᴐ ԑdan han din mu no firi hᴐ a, wᴐhwehwԑ sԑ nnipa a wᴐhan wᴐn adan no tua mfeԑ mmienu ne mfeԑ mmiԑnsa sika to hᴐ ansa na wᴐde ԑdan no ama wᴐn ahan. Ebi mpo wᴐ hᴐ a, bosome biara wᴐtumi to ԑdan no boᴐ mu de firi GH¢ 500 de kᴐ GH¢ 700, na ne nyinaa mu no, wᴐhwehwԑ sԑ onipa no bԑtua mfeԑ mmienu anaa mmiԑnsa deԑ ansa na wᴐde ԑdan no ama no ahan.
Nanso sԑ yԑhwԑ amammara no fa a ԑkasa fa ԑdan han ho no a, ԑkyerԑ sԑ ԑyԑ mmaratoᴐ sԑ efiewura bi mpo bԑgye onipa a ᴐhan dan aboro abosome nsia. Wᴐkyerԑ mu a, akᴐ soro koraa no, anka ԑyԑ abosome nsia, nanso ԑdeԑn na yԑhunu? Ԑsiane sԑ nnipa a wᴐhan dan wᴐ nkuro akԑseԑ mu no nni wei ho asԑm biara ka, na wᴐnni biribiara yԑ, agye sԑ wᴐtua nti, wᴐde amemenemfe bobᴐ boseԑ de ᴐhyԑ tua, ԑfiri sԑ sԑ wᴐntua a, wᴐbԑda abᴐntene.
Nanso wei nyinaa akyiri no, adwumakuo a ԑhwԑ ԑdan han soᴐ a wᴐn dawubᴐni ne Emmanuel Hovey Kportsu de ato dwa sԑ, ԑmfa ho ne ᴐbrԑ a saa nnipa yinom rekᴐ mu no, mpanin se “Anoma hwԑ ne ho ansa na wanwene ne buo” enti wᴐnhwԑ wᴐn ho ansa na wᴐapam wᴐn kaba (wᴐnhwԑ wᴐn akatua mu ansa na wᴐahwԑ sika a wᴐbԑyi atua ԑdan ka).
Ↄsii so dua sԑ, sԑ wo bosome akatua nnuru GH¢1000 a, ԑnte mmoro GH¢ 300 nhan ԑdan. Ↄkyerԑԑ sԑ ԑwom sԑ amammara tia saa nneyԑeԑ yi deԑ, nanso efiewura foᴐ abu nnua agu wᴐn asom wᴐ saa asԑm yi ho. Ↄkyerԑ mu a, wᴐntumi ne saa efiewurafoᴐ yi nni ԑfiri sԑ wᴐn a wᴐhan dan no mfa nsԑm binom a ԑte sԑԑ mmԑdan wᴐn. Ↄhyԑԑ ᴐmanfoᴐ nkuran sԑ, sԑ ebi to obi saa a, ᴐmfa mmra wᴐn asoԑeԑ, na wᴐde saa nnipa yinom bԑgina mmara anim.
Saa nsԑnsԑm yi ara mu nso, nnipa binom ne adwumakuo yi nyԑ adwene sԑ wᴐkaa sԑ wᴐntumi ne efie wura foᴐ no nni no. Ↄtwerԑtwerԑfoᴐ panin a ᴐda wᴐn a wᴐhan amanfoᴐ adan ano, Fredrick Opoku kyerԑ sԑ, ᴐne Owura Kportsu nyԑ adwene  baabiara wᴐ saa nsԑm a ᴐde too dwa yi mu ԑfiri sԑ adwumakuo no nyԑ wᴐn adwuma yie. Ↄsusuu sԑ ԑsiane sԑ wᴐnyԑ wᴐn adwuma yie nti, ԑsԑ sԑ aban gu saa adwumakuo no.
Wei ara mu nso na ԑsiane sԑ yԑn nyinaa yԑhan dan nti, yԑn nso yԑrebisa sԑ, adwumakuo no dwumadie ne sԑn? Ԑsԑ sԑ aban no nam adwumakuo yi so de n’ani di akyire yi saa efiewurafoᴐ yi de wᴐn fa mmara kwan so? Ԑdeԑn na aban no reyԑ aboa ne manfoᴐ wᴐ wei ho ama wᴐn kᴐn mu adwo wᴐn? Saa asԑm yi yԑ ahometesԑm a Ghanafoᴐ adi ho abooboo akyԑ. Yԑnam saa akwanya yi so resrԑ aban no sԑ, ᴐnkᴐ ne manfoᴐ mmoa, na ᴐmfa adwumakuo yi so nnye ᴐmanfoᴐ no mfiri wᴐn nkonnua ase. Afotuo a wᴐde ato dwa yi yԑ deԑ, nanso ᴐmanfoᴐ no nni biribiara yԑ sene sԑ wᴐde wᴐn kakrawa a wᴐnya no bosome no mu no nyinaa bԑhan dan na wᴐne wᴐn abusua ada kᴐm mpo, megye di sԑ ԑsi mpo dada.
